Surxondaryoda IIB xodimlari va fuqarolar o'rtasida janjal yuzaga keldi — video

Surxondaryo viloyati Oltinsoy tumanida 8 iyun kuni ichki ishlar xodimlari bir guruh fuqarolarni hududdan majburan olib ketdi. Viloyat Ichki ishlar boshqarmasi axborot xizmati holat yuzasidan ma'lumot berdi.
Keltirilishicha, tuman IIB hamda tegishli tashkilotlardan iborat ishchi guruh fuqarolik ishlari bo'yicha Denov tumanlararo sudi qarori ijrosini ta'minlash maqsadida 8 iyun kuni soat 10:00da majburiy ijro harakatlari belgilangan joyga borgan.
Bu vaqtda javobgarlar ijro harakatlari bajarilishiga to'sqinlik qilib, xodimlarni harakatlariga faol qarshilik ko'rsatib, xodimlarga tosh va g'isht bo'laklarini otgan.

“Oqibatda jamoat tartibini buzib, davlat organlari xodimlariga tan jarohati yetkazgan to'rt nafar fuqaro majburiy tarzda tuman IIBga olib borilib, ularga nisbatan tegishli hujjatlar rasmiylashtirilgan”, — deyiladi xabarda.
Eslatib o'tamiz, Toshkent viloyati Yuqori Chirchiq tumanida ichki ishlar organi xodimlari va fuqarolar o'rtasida kelishmovchilik sodir bo'lgandi.